
Készült Bácsalmás Város Önkormányzata Képviselő-testületének 2016. május 26-án, 16.00 órai kezdettel, Bácsalmáson, a városháza dísztermében megtartott közmeghallgatásán. 

Jelen vannak:

Németh Balázs polgármester, Tóth Árpád alpolgármester, dr. Bakó Mária Lujza, Légrádi Mária, Márai András és Schaffer Tünde képviselők (6);

Patocskai Ibolya jegyző, Horváth István Attila pénzügyi, beruházási és üzemeltetési osztályvezető, Krix János, a Bácsalmási Német Önkormányzat elnöke, Rostás Tibor, a Bácsalmási Roma Nemzetiségi Önkormányzat elnöke, Bárócz Tímea humánpolitikai bizottsági tag, az Alapszolgáltatási Központ vezetője, Pap Ágnes humánpolitikai bizottsági tag, dr. Sövény Mihályné pénzügyi és fejlesztési bizottsági tag, Dvorácskóné Vuity Erika óvodavezető, Ódorné Sövény Rita, a Vörösmarty Mihály Városi Könyvtár és Közművelődési Intézmény igazgatóhelyettese, Barta Tiborné Gáll Ágnes, a Bácsalmási Önkormányzati Közszolgáltatási Közhasznú Nonprofit Kft. ügyvezetője, Bilinovics Ferenc rendőr alezredes, a Bácsalmási Rendőrőrs parancsnoka, Juhász Jenő, a Petőfi Népe napilap tudósítója, Gallai József tűzoltóparancsnok, Székelyhidi András, a Bajavíz Kft. ügyvezetője, valamint 5 helyi lakos (19);

Jegyzőkönyvvezető: Zobokiné Bite Gyöngyi testületi ügyintéző;

A közmeghallgatásról igazoltan maradt távol: Csémy László, Nagy Gábor és Turcsányi Csaba képviselő (3). 

Németh Balázs polgármester a közmeghallgatáson megjelenteket köszöntve az ülést megnyitja. Megállapítja, hogy az ülés összehívása az SZMSZ-ben foglaltak szerint történt, majd megállapítja a határozatképességet, mert a megválasztott 9 főből 6 fő jelen van (67 %). Tájékoztatásul elmondja, hogy Csémy László, Nagy Gábor és Turcsányi Csaba képviselők a távollétüket jelezték. Jegyzőkönyv-hitelesítőknek dr. Bakó Mária Lujza és Légrádi Mária képviselőket javasolja kijelölni, majd a javaslatának az elfogadását szavazásra bocsátja.

A képviselő-testület egyhangúlag (6 igen szavazattal) az alábbi határozatot hozza:

115/2016. (V. 26.) Bácsalmás v. öh.

Jegyzőkönyv-hitelesítők
kijelölése 	Határozat

Bácsalmás Város Önkormányzatának Képviselő-testülete dr. Bakó Mária Lujza és Légrádi Mária képviselőket jelöli ki jegyzőkönyv-hitelesítőknek.

Németh Balázs polgármester a meghívó szerinti napirendet javasolja elfogadni, majd a javaslatának az elfogadását – más indítvány nem lévén – szavazásra bocsátja.

A képviselő-testület egyhangúlag (6 igen szavazattal) az alábbi határozatot hozza:

116/2016. (V. 26.) Bácsalmás v. öh.

Napirend megállapítása 	Határozat

I.	Bácsalmás Város Önkormányzatának Képviselő-testülete a 2016. május 26-i közmeghallgatásán a következő napirendi pontokat tárgyalja meg:

1. Tájékoztató az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről
2. Lakossági közérdekű kérdések és javaslatok meghallgatása, megvitatása

II.	Jelen határozat normatív határozat.

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző, általa az osztályvezetők

1. napirendi pont

Tájékoztató az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről
(szóbeli)

Németh Balázs polgármester tájékoztatásul elmondja, hogy 
· jogszabályi kötelezettségük bölcsőde üzemeltetése, szakemberek javaslatára az újvárosi óvodát alakítanák ki e célra, nyertes pályázat esetén 2017 szeptemberétől indulna a bölcsődei ellátás;
· az általános iskolával jó a kapcsolatuk, Csőkéné Wendler Mária nyugdíjba vonulása miatt szeptembertől új igazgatója lesz az intézménynek, 
· 2015-ben kamerarendszert építtetett ki az önkormányzat az általános iskolában, most sport-infrastrukturális pályázatot szeretnének benyújtani a Rákóczi úti épület tornatermének felújítására, az előző évi, 23 M Ft-os, a gimnáziumi atlétikai centrum kialakítására irányuló pályázatuk megvalósítása folyamatban van;
· 2015-ben ösztöndíjrendszert indítottak el a gimnáziumi tanulók tekintetében, az idén szeptembertől diákszálló működtetését tervezik önkormányzati segítséggel;
· a bácsalmási szakiskolába nagyon kevés diák jár, a következő heti testületi ülésen fogja a képviselők véleményét kérni ifjúsági diákönkormányzat megalakításáról;
· az ipari, gazdasági övezet kialakítására irányuló pályázatuk beadási határideje május 30-a, 14 hektáron, a Kähny Kft. mögött szeretnék kialakítani az iparterületi infrastruktúrát kb. nettó 450 M Ft-ból, több érdeklődő vállalkozó is van;
· a megyei foglalkoztatási paktum keretében helyi foglalkoztatási együttműködés is indul;
· az előző év végén helyi őstermelők, gazdálkodók összefogásával próbáltak helyi utalványt alkalmazni, helyi pénz kibocsátása a cél;
· a Bácsalmási Közszolgáltató Kft.-n keresztül szatyorközösséget szerveztek, szociális szövetkezet létrehozása történt meg;
· a vállalkozók munkaerőigényét és az üresen álló lakóépületek használatbavételi lehetőségét figyelembe véve terveik szerint ebben az évben szeretnék bevezetni azt, hogy az ingatlannal nem rendelkező, legalább fél éve Bácsalmáson dolgozó, a munkáltató által legalább 2 év továbbfoglalkoztatási igazolással rendelkező személynek az önkormányzat 400 E Ft-ot juttatna a foglalkoztató 100 E Ft-os támogatása mellett lakásvásárlásra;
· országgyűlési képviselők koordinálásával a térségfejlesztési programalkotás és annak a helyi gazdasági, idegenforgalmi, kulturális, népi hagyományok mentén való megvalósítására megalakult a Százszorszépföld Egyesület;
· a civil szervezetekkel jó kapcsolatot ápolnak;
· az önkormányzat, a LEADER iroda, a Fiedler-ház pályázatírói segítséget nyújtanak pályázatírásban az igénylőknek;
· a sportegyesületeket is segítik, a PVSE TAO-támogatásban részesül, folyamatban van az öltöző-felújítás és a lelátólefedés pályázati támogatással;
· a kézilabda szövetség 2018-19-20-ban 40 kézilabda munkacsarnokot épít Magyarország területén évenként 5,5 – 5,5 Mrd Ft-ból, 1 munkacsarnok kb. 410 M Ft-ból épül fel, az egyik munkacsarnok helyszíne Bácsalmás lesz;
· a Kossuth park területén Nepomuki Szent János szobor kihelyezése mellett tanösvényt alakít ki az önkormányzat, ill. köztéri kerékpártárolók, kukák, padok beszerzésére is sor kerül;
· a szennyvízberuházás megvalósult, a belső bekötésekhez próbálnak segítséget nyújtani;
· a volt okmányiroda épülete egyelőre üresen áll, járási szintű gyermekvédelmi központot szeretnének telepíteni ebbe az ingatlanba;
· a közvilágítást önerő nélkül korszerűsítették, az üzemeltetését a Sistrade Kft. látja el, a szakaszhibákat továbbra is a DÉMÁSZ javítja;
· a művelődési ház tetejére és a feldolgozó üzemre napelemeket szereltettek fel pályázati támogatással;
· a Szeged-Szabadka-Bácsalmás-Baja vasútvonal engedélyes tervei Szeged-Szabadka vonatkozásában már elkészültek, remélhetőleg a Szabadka-Bácsalmás-Baja vonal konkrét tervei is hamarosan rendelkezésre állnak, és elkezdődhet a kivitelezés;
· pályázat híján 6 M Ft-ot fognak költeni a Csauscher-házra, elsősorban tetőproblémák megoldására, az épület funkciójáról beszélniük kell;
· a bácsalmási, összedőlt házakról listát készítettek, 4-5 ingatlan megvásárlását, lebontását, rendbetételét tervezik;
· több kisebb pályázatuk volt, az Alapszolgáltatási Központhoz pl. gépjárművet szereztek be;
· amellett, hogy sokszor pályázatokról beszélnek, napi szinten komoly munka folyik az önkormányzati hivatalban és az intézményeknél.

Kérdés, észrevétel nem lévén a képviselő-testület tudomásul veszi az elhangzottakat.

2. napirendi pont

Lakossági közérdekű kérdések és javaslatok meghallgatása, megvitatása
(szóbeli)

Németh Balázs polgármester várja a lakossági kérdéseket, észrevételeket.

Járóka Béla helyi lakos kér szót, és elmondja, hogy 
· évek óta ugyanazt szajkózza, Bácsalmáson egyre több a probléma;
· az utak állapota katasztrofális, a tóhoz vezető utat teljesen keresztbevágták, a városban is több helyen felvágták az utakat, a Kossuth utca tele van kátyúval, a tó felőli útjavítás 1 hetet sem bírt ki, az anyagot ellopták, amelyet rablásnak titulál;
· ha egyszerre van a belgyógyászati és kardiológiai rendelés, nem lehet levegőt venni a váróteremben, mert nincs ablaka; 
· a kommunikációt gyalázatosnak tartja, nem tájékoztatták a lakosságot a fogorvosi rendelésről, fájó foggal elment a gr. Teleki utcai fogorvoshoz, aki nem rendelt, és a rendelés szüneteltetéséről nem volt tájékoztatás kitéve az ajtajára;
· az egyik közvilágítási lámpatest hibája miatt felhívta a villanyszámlán szereplő szolgáltatói telefonszámot, de bejelentését nem fogadták, máshova irányították;
· a kéményseprő-ipari szolgáltató cég annakidején meghurcolta őt, a képviselő-testület jóváhagyásával több, mint 50 %-os áremelés volt januárban;
· 93 éves anyósa elhunyt, a hulladékgyűjtési közszolgáltatást megpróbálta lemondani; felháborítónak tartja, hogy a szolgáltató 3 havi közüzemi számlát vagy önkormányzati igazolást kér bemutatni Vaskúton a nemleges energiafogyasztás igazolásaképpen;
· szép dolognak tartja a tanösvény létesítését, de néhány éve felhívta a figyelmet a KRESZ park felújításának igényére, mégsem történt semmi ez ügyben.

Németh Balázs polgármester kijelenti, hogy
· most vettek aszfaltvágó gépet, a kátyúzást ezután saját berkeken belül fogják elvégezni, a Kossuth utcával fognak kezdeni;
· a belgyógyászat és kardiológia közötti ablakelhelyezés lehetőségét megvizsgálják.

Pap Ágnes humánpolitikai bizottsági tag elmondja, hogy a váróhelyiségben mozgásérzékelős szellőző berendezés működik, de ha mindenki az ajtó előtt áll, nem tud kifejteni megfelelő hatást.

Dr. Bakó Mária Lujza képviselő szerint a kardiológiai váróhelyiség bal oldali részén van ablak.

Németh Balázs polgármester 
· elnézést kér azért, hogy a fogorvosnál nem volt kiírva a rendelés szüneteltetése, a jelzés után ezt pótolták;
· kijelenti, hogy a kéményseprés a II. félévtől ingyenes lesz a lakosság részére;
· az egyedi és a szakaszos közvilágítási hiba kijavítása más-más szolgáltatóra hárul, a telefonos és elektronikus elérhetőséget nagyon sok helyen közzétették;
· a hulladékszállítási kft. vaskúti székhelyű, nem önkormányzati cég, megkéri Járóka Bélát, hogy keresse fel az önkormányzati hivatalt, megpróbálnak segíteni e kérdésben;
· képviselői kezdeményezés irányult a KRESZ park helyreállítására, amelyet a BÖKK Nkft. segítségével próbálnak megtenni. 

Légrádi Mária képviselő felhívja a figyelmet arra, hogy a képviselők minden hónapban ügyfélfogadást tartanak a Fiedler-házban; az ügyfélfogadáson elég gyér a megjelenés, a személyes problémákkal meg lehet keresni őket. 

Sziráczki Etelka helyi lakos kér szót. Emlékeztet az előző évi közmeghallgatásra, ahol felkérést kaptak az önkormányzati konyhai gyermekétkeztetés megtekintésére. Ő egyedül élt a lehetőséggel. Jó dolognak tartja, hogy nem a szülő kapja meg az állami támogatást az étkeztetésre, hanem a gyerek kap ingyenesen ebédet, de olyan ételt kellene főzni, amit meg is eszik a gyerek. A gyerekek az egyik napon csupasz tésztát kaptak. A másnapi húsleves elfogadható volt, de a paradicsomos káposzta ehetetlen volt. A sült pulykahúst sem ették meg a gyerekek. Pocsékolásnak tartja, hogy a megfőzött ételnek több mint a felét ki kell dobni, az adózók pénzét nem erre kellene költenie az önkormányzatnak. Kérdezi, hogy milyen felnőttek válnak a gyerekekből ilyen pocsékolás láttán. A gyerekeket meg kell tanítani takarékoskodni. A konyhai dolgozók minimálbért keresnek; inkább kevesebbet kellene főzniük, de ízletesebben.

Tóth Árpád alpolgármester gratulál a hozzászólónak, hogy ilyen precízen emlékszik az egy évvel ezelőtti konyhai menüre. Őket még úgy nevelték, hogy az ételt meg kell becsülni. A mai napon sajtos rúddal, korpás kiflivel látta dobálózni a gyerekeket. Az önkormányzati konyhán bizonyos szabályokat be kell tartani az ételkészítésnél, egészségesen kell főzni. Van egy mondás, miszerint a legjobb szakács az éhség. A gyerekek nem éhesek, mindig repetázhatnak a konyhán, éhesen nem mennek el onnan. Némelyik gyerek válogatós. Az ételt nagyrészt ingyen kapják a gyerekek. Nem arról van szó, hogy nem kapnak enni a gyerekek, hanem egy részük nem tudja megbecsülni az ételt.

Németh Balázs polgármester megjegyzi, hogy a gyerekétkeztetés az egyik jogilag legjobban leszabályozott terület, az önkormányzatnak kicsi a mozgástere.

Schaffer Tünde képviselő hozzáteszi, hogy a jogszabály korcsoportonként meghatározza pl. a kalóriaszükségletet is. 

Németh Balázs polgármester kijelenti, hogy a tanítási szünetben is lesz ingyenes étkeztetés. A konyhai hulladék elszállítása évi 600 E Ft-ba kerül, mert veszélyes hulladéknak minősül. A konyhai dolgozók bérét át fogják tekinteni. Úgy tudja, hogy jogszabály szerint annak a gyereknek az ingyenes étkeztetését meg lehet szüntetni, aki eldobja az ételt.

Sziráczki Etelka helyi lakos érdeklődik, hogy mennyibe kerülnek az iskolai kamerák.

Németh Balázs polgármester kijelenti, hogy a kamerák működtetése ingyenes, a felszerelésük 6-700 E Ft-ba került.

Sziráczki Etelka helyi lakos a vízdíj mértéke felől érdeklődik.

Tóth Árpád alpolgármester szerint kb. 500 Ft-ot kell fizetni szennyvízdíjjal együtt köbméterenként.

Gallai József tűzoltóparancsnok az előző évi közmeghallgatáson elhangzottakra utalva kérdezi, hogy az úszó faházak pályázata megvalósul-e.

Németh Balázs polgármester kijelenti, hogy a következő év tavaszán fogják tudni beadni ezt a pályázatot.

Sultis László helyi lakosnak 
· a tudomására jutott, hogy egy magyar, egy német és kettő orosz elesett katona nyugszik Bácsalmás közigazgatási területén, a sírokat várhatóan a nyáron feltárják;
· kéri, hogy valaki ellenőrizze a fák kiszáradását Bácsalmáson, mert bedőlnek az útra;
· régen bűncselekmény volt, amit a Kiskunsági Nemzeti Park a Sóstónál művel; kérdezi, hogy a képviselő-testület döntése volt-e a legeltetés.

Németh Balázs polgármester kijelenti, hogy a német, orosz elesett katonákkal kapcsolatosan a művelődési ház dolgozóival felveszi a kapcsolatot, amiben tudnak, segíteni fognak, ehhez elérhetőséget kér, ill. jelzést kér arról, ha kiszáradt fát lát valaki.

Patocskai Ibolya jegyző elmondja, hogy a kiszáradt fákat a katasztrófavédelem szokta jelezni.

Németh Balázs polgármester kijelenti, hogy a Sóstó védett terület, a nemzeti park kompetenciája a kezelése, a tájidegen gyomokat, fajokat a nemzeti park legeltetéssel irtja ki. A jövő héten Mórahalmon fog tárgyalni, terveik szerint 10 bivalyt fognak kölcsönkapni. 

Sultis László helyi lakos szerint a városi lakosság igényelné a sóstói fürdést, amelynek a gyógyító hatása még most is fennáll. A gazdaság részéről lezárták Mosztongán a tavat, így nincs utánpótlás.

Németh Balázs polgármester elmondja, hogy a gimnázium diákjai a Nemzeti Tehetség Program projektjének keretében vízminőségi vizsgálattal, terepmunkával egybekötött kutatómunkát végeztek a Sóstó története, élő- és állatvilága tekintetében. Céljuk a bácsalmási Sóstó természetvédelmi és turisztikai szerepének megvizsgálása és ajánlása volt. Az érdekeket vízügyi, természetvédelmi szakembereknek kell összefésülni véleménye szerint.

Sultis László helyi lakos szerint nem méltó a nemzeti parkhoz a legeltetés.

Tóth Árpád alpolgármester szerint a tájidegen fajoktól meg kell szabadulni. Mindenkinek magának kell eldöntenie, hogy a motoros kasza vagy a legeltetés okoz nagyobb kárt. A legeltetés nem zavarja meg a biológiai egyensúlyt. 

Sultis László helyi lakos úgy véli, hogy régi térképeken tájékozódni lehet a szántó és a legelő helyszínéről.

Tóth Árpád alpolgármester szerint a vízügyi problémák abból adódnak, hogy 6 méterrel lejjebb van a talajvíz, mint a ’40-es években volt, ezt viszont az emberek rontották el.

Sultis László helyi lakos megjegyzi, Bányai Gábor országgyűlési képviselő szerint azért nincs fürdő a Sóstónál, mert nem megoldott a vízpótlás. Ezt a problémát Kunfehértón meg tudták oldani. 

Tóth Árpád alpolgármester úgy gondolja, hogy a fürdő létesítésével a Sóstó előbb-utóbb felhígulna, elveszítené a jellegét és a pozitív hatását.

Sultis László helyi lakos szerint a Sóstó 4 méteres iszappal, 9 csatornával rendelkezik.

Schaffer Tünde képviselő nem tudja, hogy 40-50 évvel ezelőtt milyen állapotban volt a Sóstó, de neki is szívügye. A gyapjas gyűszűvirág védetté nyilvánítása miatt nem kezdhetnek semmit a tóval, így az tönkremegy és a forrása is. A magyar jogszabályok a természetvédelmi területeket előtérbe helyezik a gyógyhatású tavakkal szemben.

Tripolszki Ferenc helyi lakos szerint annakidején többen elemezték a víz összetételét, és megállapították gyógyító jellegét. Több rokona meggyógyult ott. A gyapjas gyűszűvirágnál fontosabbnak tartja a tó kihasználását, szerinte ez az önkormányzatnál senkit sem érdekel.

Dr. Bakó Mária Lujza képviselő kijelenti, hogy a határon túl a bácsalmásihoz hasonló sóstó van, az iszapot kitermelik, gyógyászati célra használják, az elhasznált iszapot visszaviszik a tóba. Ha a tó nem állna helyi védettség alatt, akkor a nemzeti park országos védettségűvé nyilvánítaná, és akkor sem létesíthetnének ott fürdőhelyet.

Sultis László helyi lakos felveti, hogy a tó környéke nagyon szemetes, senki nem foglalkozik vele, annakidején „Maris néni” költött 1,3 M Ft-ot a tóra.

Tripolszki Ferenc helyi lakos a tó gyógyhatását fontosabbnak tartja a gyűszűvirágnál.

Patocskai Ibolya jegyző kijelenti, hogy Európa-szerte Bácsalmáson van a legnagyobb populációja a gyapjas gyűszűvirágnak. Maga a tó régen is nagymértékben függött a csapadéktól; volt, amikor teljesen ki volt száradva. 

Németh Balázs polgármester szerint a természethez való visszatérés, a madár-megfigyelőhely, kirándulóhely kérdése nem fér össze a tó gyógyhatásának hasznosításával. A gimnáziumi projekt megvalósulása után vízmintavétellel, iszap-mintavétellel a képviselő-testület tárgyalni fog a tó hasznosítási lehetőségeiről.

Krix János, a Bácsalmási Német Önkormányzat elnöke szerint Bácsalmás lakosságát nagyon érdekli a Sóstó témája. Úgy gondolja, hogy civil összefogással meg lehetne oldani a tónál lévő szemét összegyűjtését.

Tripolszki Ferenc helyi lakos kérdezi, hogy Bácsalmás fáit miért termelik ki nagy mennyiségben tűzifa gyanánt, miért nem lehet facsemetét nevelni, miért nem pótolják a kivágott fákat. Mindenhol tönkreteszik a fákat, de a Templom Parkban a taplógombás fát nem vágják ki, mert az nem jó fűteni. Élőfákat jelölnek ki kivágásra. A piactéren ki vannak száradva a fák. Egyetlenegy fát sem ültet senki, csak gömbfákat. Kérdezi, hogy a 150-200 közfoglalkoztatott miért nem faültetéssel foglalkozik, és miért vágják ki az ép, egészséges fákat.

Németh Balázs polgármester elmondja, hogy működik egy fásítási munkacsoport, ők döntenek a fák kivágásáról, újratelepítéséről.

Tripolszki Ferenc helyi lakos kijelenti, hogy ebben a munkacsoportban ő is benne van, de a véleményükkel senki nem foglalkozik.

Dr. Bakó Mária Lujza képviselő a fásítási munkacsoport elképzeléseként említi a város fáinak megújítását, amelyet összekötnek a polgáravató ünnepséggel. Így ültették el a gr. Teleki J. utcai galagonyafákat, ill. a gömbkőriseket. Egy idő után minden fa elöregszik, kinövi a helyét. A Korona utcai császárfák megemelik a járdát. A fák egyszerre történő lecserélésére nincs anyagi fedezetük. Nagyon meg kell fontolni, hogy milyen fákat ültessenek. A Kék Írisz Patikánál a fák eltakarják az épületet, tönkreteszik a csatornát. A védett fákhoz nem nyúlnak, de tudomásul kell venni, hogy vannak utcaszakaszok, ahol újra kell telepíteni a fákat.

Tripolszki Ferenc helyi lakos szerint a BÖKK NKft. kertészetében kellene az utánpótlásra szánt facsemetéket megnevelni. Az ültetendő fák lombját vissza kellene vágni, a gyökérhez kellene igazítani a párologtatás elkerülése végett, akkor nem száradnának ki az elültetett fák. A város előbb-utóbb fa nélkül fog maradni véleménye szerint.

Brukker Antal helyi lakos kérdezi, hogy a térkép szerinti utat fel lehet-e szántani, és lehet-e használni mezőgazdasági célra, mert a temető mellett négy portát illetően ez történt.

Dr. Bakó Mária Lujza képviselő szerint az utat nem lehet felszántani.

Németh Balázs polgármester megkéri Brukker Antalt, hogy hétfő délután keresse fel a hivatal titkárságán, és átbeszélik a jelzett ügyet.

Schaffer Tünde képviselő kijelenti, hogy a Kossuth utcai fákat a DÉMÁSZ nyeste meg a vezetékek védelme érdekében.

Tripolszki Ferenc helyi lakos szerint az önkormányzatnak nem lenne szabad megengednie olyan pusztítást, amit a DÉMÁSZ végez a teleszkópos stílfűrésszel. 

Dr. Bakó Mária Lujza képviselő megjegyzi, hogy a Kossuth utcában kislevelű hársfák ültetése tervezett.

Tripolszki Ferenc helyi lakos szerint érdemes lenne végigjárni a csatornázás után a település útjait; van, ahol derékig érő lyuk tátong, mint pl. a Szabadság utcában, de a jelzésre nem történt intézkedés, balesetveszély áll fenn.

Krix János, a Bácsalmási Német Önkormányzat elnöke jelzi, hogy a Dózsa György utcában is legalább három helyen megsüllyedt az út, kimosódott a homok, az út leszakadása várható. A Kígyós csatorna Dózsa György utcai átfolyásánál nagyobb eső után a fél út vízben áll. A közfoglalkoztatottak megtisztíthatnák az út melletti területet, amelyre meg is kérte őket, de azt válaszolták, hogy ez nem az ő dolguk, ezért elkérte tőlük a kapát, és saját maga tette ezt meg, de azóta ismét fennáll a probléma. Ha minden lakos rendben tartaná a háza előtti területet, sokkal kevesebb munka hárulna másra.

Németh Balázs polgármester szerint a lakosság rengeteget tehet a lakókörnyezetük megszépítéséért. További kérdés, észrevétel nem lévén megköszöni a részvételt, mindenkit szeretettel vár a szombati parkavató ünnepségre a Kossuth Parkba, ahol érseki misét és Nepomuki Szent János szobrának avatását és felszentelését követően a Nagy Fakopáncs tanösvény átadására is sor kerül, majd a közmeghallgatást 17 óra 50 perckor berekeszti.

K. m. f.

